Ähtäri

Ähtäri, aik. ÄtsäriWSOY Iso tietosanakirja 10, s. 421, WSOY 1997  () on Suomen kaupunki, joka sijaitsee Etelä-Pohjanmaan maakunnassa. Kaupungissa asuu  ihmistä ja sen pinta-ala on  km², josta  km² on vesistöjä. Väestötiheys on  asukasta/km².

Ähtäri sijaitsee Ylä-Pirkanmaan rajalla ja se tunnetaan Ähtärin eläinpuistosta. Kaupungissa sijaitseva Ähtärinjärvi yhdistyy Pirkanmaan vesistöihin. Ähtärin kautta kulkee Seinäjoen ja Jyväskylän välinen raideyhteys, jota liikennöidään kiskobussilla.

 Maantiede 
Sijainti
Ähtärin kaupunki sijaitsee Etelä-Pohjanmaan kaakkoiskulmassa rajoittuen sekä Keski-Suomen että Pirkanmaan maakuntiin. Ähtärin naapurikunnat ovat Alajärvi, Alavus, Keuruu, Multia, Saarijärvi, Soini ja Virrat. Ähtärin entisiä naapurikuntia ovat vuonna 2009 Alajärveen liitetty Lehtimäki, vuonna 1969 Keuruuseen liitetty Pihlajavesi, Saarijärveen vuonna 2009 liitetty Pylkönmäki sekä Alavuteen vuonna 2013 liitetty Töysä. 

 Luonto 
pienoiskuva|Ähtärinjärvi
Metsä-, järvi- ja mäkimaisemineen Ähtäri muistuttaa Keski-Suomea. Lännessä Ähtäri rajoittuu Suomenselän vedenjakajaan.

Ähtärin kallioperä on pääasiassa graniittia. Yleisin maalaji on moreeni, joka on paikoin varsin kivistä. Savea on vähän, mutta turvetta on paljon etenkin Suomenselän alueella. Myös hiekkaa ja hietaa on varsin paljon. Kaupungin tunnetuimmat harjut ovat Soinin puolelle ulottuva valtakunnalliseen harjujensuojeluohjelmaan kuuluva Ison Koirajärven harju ja Peränteen Punkaharju. Punkaharju on osa katkonaista harjujaksoa, joka tulee Ähtärin puolelle etelästä Torakkakankaalle ja jatkuu Perännejärvelle särkkänä, jonka katkaisee vain kapea Kirkkosalmi. Peränneharjulta harju jatkuu Vähä Haapajärven kautta Töysän puoleiselle Liesjärvelle.

Ähtärin pinnanmuodot ovat vaihtelevat. Erityisesti Suomenselän alueella Ähtärinjärven länsipuolella maasto on epätasaista. Jyrkkärinteiset, rotkomaisten laaksojen reunustamat mäet kohoavat yli 200 metrin korkeuteen. Myös Ähtärinjärven itä- ja eteläpuoliset alueet ovat yläviä ja vaihtelevia, vaikkakaan korkeuserot eivät ole niin huomattavia kuin lännessä. Ähtärin korkeimpia kohoumia ovat Ohranevaa ympyröivät mäet ja Murtomäki pohjoisessa, Hiironmäki itärajalla sekä Koiramäki länsirajalla.

Metsät peittävät kolme neljäsosaa kaupungin maa-alasta. Peltoa on vain runsaat kuusi prosenttia. Soita on eniten kaupungin itäosissa. Loukkusuo sekä Iso ja Pieni Tupasuo kaakossa on otettu turvetuotantoon.

 Vesistöt 
Ähtärin pääjärvi on pitkänomainen ja vähäsaarinen Ähtärinjärvi. Ähtärinjärven vedet laskevat Väliveden kautta Hankaveteen, sieltä koskista Inhanjokea pitkin Ouluveteen ja edelleen Peränne-järven laskujoesta Pakarinjoesta Vähään Vehkajärveen, joka kuuluu osittain Virtain puolella sijaitsevaan Isoon Vehkajärveen. Kaupungin itäpuoliskon järvistä, kuten Kivijärvestä ja Niemisvesi-Pemusta tulevat vedet yhtyvät Ähtärin reittiin Hankavedellä. Aivan Ähtärin etelärajalta vedet virtaavat paikoitellen Ähtärin reitistä poiketen Pihlajaveteen. Eri puolilla kaupunkia on soiden reunustamia järviä ja lampia.

 Ilmasto 

Keskustan asuinalueet
Hankola, Törö, Villelä, Riihimäki, Leppävuori, Pellonpää, Pöyhönen, Tapio, Ostola ja Ouluvesi.

Sivukylät
Alastaipale, Hankavesi, Inha, Inhan tehtaat, Itä-Ähtäri, Kivijärvi, Kukkeenkylä, Liesjärvi, Myllymäki, Mäkikylä, Niemisvesi, Peränne, Rämälä, Vehu, Vääräkoski, Ruha sekä Ähtärinranta.

Taajamat
Vuoden 2017 lopussa Ähtärissä oli 5 906 asukasta, joista 3 654 asui taajamissa, 2 219 haja-asutusalueilla ja 33:n asuinpaikat eivät olleet tiedossa. Ähtärin taajama-aste on 62,2 %. Ähtärin taajamaväestö jakautuu kahden eri taajaman kesken:

 #  Taajama  Väkiluku(31.12.2017) 1  Ähtärin keskustaajama 3 423 2  Myllymäki 231

Kaupungin keskustaajama on lihavoitu.

 Historia 

 Esihistoria ja nimen etymologia 
Ähtärin alueelta on löydetty kivikautisia asuinpaikkoja Lopetista ja Kivijärven Akkosaaresta. Ennen vuotta 2016 Museoviraston rekistereissä oli kaikkiaan 95 kohdetta Ähtäristä, vuonna 2016 tehdyssä esiselvityksessä niitä löytyi lisää.

Ähtäri-nimi on todennäköisesti peräisin kivikauden ja erätalousaikaisen uudisasutuksen väliltä. Tuolloin alueella vaelsi harva saamelaisväestö, jolla onkin selvä vaikutus ähtäriläiseen nimistöön. Suuren järven ja sittemmin koko kunnan nimi ei kuitenkaan liene saamelaisperäinen, vaikka Sodankylästä löytyykin sopivantuntuinen verrokki, Ätsärijoki. Yksimielisyyttä nimen alkuperästä ei ole saavutettu. Yhtymäkohtia on nähty viron sanaan ätsä ’kukka, kukinto’ (mistä rentukka muistuttaa myös pitäjän vaakunassa) ja ruotsin sanaan ed ’taival’ (josta edsjö → Etseri). Äänneyhteys on myös huomattu laatusanoihin äkäinen ja äkeinen, joka yhteys tunnetaan myös Äetsästä. Mitä tuo Ätsäjärvi, Ätsäri sitten onkin merkinnyt, Ähtäri on joka tapauksessa alun perin vesistön nimi.

 Erätalousaika ja Ähtärin asuttaminen 
Ähtärin seudulla ei ollut pysyvää asutusta ennen myöhäistä keskiaikaa. Erämaat oli jaettu metsästystä, kalastusta ja kaskenpolttoa varten satakuntalaisille ja hämäläisille talonpojille. He viljelivät kesällä maata kotiseudullaan, mutta tekivät talvella pyyntimatkoja näille erämaa-alueille. Järjestelmä purettiin vuonna 1552 annetulla eräreduktiolla. Sen jälkeen myös karulle Suomenselälle alkoi tulla pysyvää asutusta: pirkkalaisten eräoikeuksien omistajien lisäksi savolaisia ja viimeksi myös pohjalaisia.

Ensimmäinen maininta asutuksesta Ähtärissä on vuoden 1589 maantarkastuskirjassa. Alastaipaleella oli kyläntapainen, lisäksi asutusta oli Peränteellä, Ouluvedellä ja Hankavedellä sekä Vehulla. Ähtärin asuttajat olivat maanviljelijöitä, jotka raivasivat viljavat maat nopeasti pelloiksi. Kaskiviljely aloitettiin jo ennen alueen asutusta. Sen sijaan tervaa poltettiin vain kotitarpeiksi. Etelä-Pohjanmaalla tärkeä tervatalous vahvistui Ähtärissä vasta 1800-luvulla.

Ähtäri kuului Ruoveden vuonna 1565 perustettuun seurakuntaan. Matka kirkolle oli pitkä. Oman kirkon perustamisasiakirja on vuodelta 1651. Ensimmäinen kappeli rakennettiin Hankolanmäelle, jolla seisoo myös nykyinen, järjestyksessä neljäs kirkkorakennus vuodelta 1937.

Ähtärin kappelikuntaan kuului aluksi vain 27 taloa. Kappelikuntarajoja järjesteltiin sen mukaan, miten kirkkoväki kulki vesireittejä pitkin.

 Ruotsinvallan aika 
Ähtäri pysyi erittäin harvaanasuttuna koko sen ajan, jonka se kuului Ruotsiin. Tähän vaikuttivat toistuvat katovuodet ja nälänhädät 1570-luvun kylmä ajanjakso, jota kutsutaan pieneksi jääkaudeksi, vuosi 1601 joka muistetaan nimellä suuri olkivuosi, 1700-luvun katovuodet 1633, 1648–1650, 1657 ja etenkin 1666–1668 (Laurin hallavuodet), jolloin koko maassa kuoli yli neljännesmiljoona ihmistä ja vielä 1697 (suuri kuolovuosi).

Epävakautta aiheutti myös jatkuva sotiminen. Suurvalta Ruotsi hyökkäsi milloin Saksaan, milloin Baltiaan. Kolmikymmenvuotinen sota käytiin 1618–1648. Suuressa Pohjan sodassa, Ruotsin suurvalta-asema romahti.

Kaarle XII:n kärsittyä tappion Pultavan taistelussa 1709 Venäjän sotatoimet suuntautuivat Suomeen, ja venäläisvaara ylti Pohjanmaalle. Alkoi miehitysaika, isoviha. Ähtäri oli syrjäinen paikka merkittävien tieyhteyksien ulottumattomissa. Vuoden 1713 Pälkäneen taistelun jälkeen, kun ruotsalaisjoukkojen pako alkoi, Ähtärissäkin näkyi pakenevia sotilaita. Kostotoimet kuitenkin koskivat välillisesti myös Ähtäriä. Vastarintaa tukahduttaakseen venäläiset vangitsivat lähes kaikki viranhaltijat. Koko laajaan seurakuntaan jäi vain yksi pappi, Ähtärin kappalainen Johannes Collinus.

Ähtäriläisiä oli mukana myös 1700-luvun loppupuolen sodissa, mutta ne eivät olleet paikkakunnan kannalta kovin merkittäviä. Sen sijaan Suomen sota 1808–1809 kosketti suoranaisesti myös Ähtäriä. Kunnan alueella käytiin Myllymäen sotakorven taistelu 20. elokuuta 1808. Myllymäen yhteenotto oli Alavuden taistelun (18. elokuuta) jälkinäytös. Alavudelta perääntyvät venäläiset pyrkivät Ähtärin ja Myllymäen kautta Keuruulle. Heidän peräänsä lähetetty suomalaisosasto yhytti pakenijat ensin Inhassa, Nääsin salmen kohdalla ja toistamiseen Myllymäen sotakorvessa. Sotakorven maastosta kerrotaan sittemmin löytyneen luurankoja, tykinkuulia ja pistimiä, mutta varsinaisia kaivauksia alueella ei ole tehty. Keuruun talvitien varresta löytyi miekka, jota säilytetään Ähtärin kotiseutumuseossa.

 Autonomian ajan uudistukset 
Isojako, joka toteutettiin vuosina 1776–1822, merkitsi Ähtärissä lähinnä uudistilojen syntymistä, sillä vanhojen tilojen maat eivät olleet olleet pirstoutuneita sarkajaonkaan aikana.

Vuonna 1841 muodostetun uuden käräjäkunnan tuomarit Jacob Henrik Gadd, Erik Gustaf Roschier ja Walfrid Emanuel Waldén ovat olleet merkittäviä vaikuttajia Ähtärin kehitykselle.

Vuoden 1865 paikallishallinnon uudistus pakotti perustamaan maallisia paikallishallintoyksiköitä seurakuntien rinnalle. Ähtärissä kunnan perustamisesta päätettiin vuoden 1867 tapaninpäivänä kirkonmenojen jälkeen talonpoikien Obadias Tempakan ja Heikki Ruhan johtamassa kuntakokouksessa ilman isompia juhlallisuuksia.

Vuonna 1866 annetun kansakouluasetuksen jälkeen myös maaseudulle perustettiin kouluja: Niemisvedelle 1868 ja kunnallinen koulu kirkonkylään 1883. Myllymäki sai oman koulun vasta 1892.

Ähtäriläisillä oli ollut piirilääkäri Turussa jo vuodesta 1754, mutta pitkän matkan takia sairaanhoito jäi käytännössä kotikonstien ja kansanparantajien varaan. Vuoden 1819 jälkeen lääkärin pääsi ensin Saarijärvellä, sitten Kuortaneella ja lopulta Alavudella. Ensimmäinen oma kunnanlääkäri palkattiin vuonna 1912.

 Asukasluvun kehitys itsehallinnon aikana 

Ähtärin asukasluku kasvoi 1800-luvun aikana lähes nelinkertaiseksi, itsehallinnon alun 748 hengestä lähelle 3 000:ta. Kasvu johtui suuresta syntyvyydestä, joka ylitti selvästi kuolleisuuden tautiepidemioista huolimatta. 1880-luvun alkuun asti Ähtäristä muutti pois enemmän ihmisiä kuin Ähtäriin, mutta elinkeinorakenteen monipuolistuessa ja varsinkin rautatien rakentamisen jälkeen Ähtäriin muutti enemmän kuin sieltä pois. Noihin aikoihin kaski- ja tervatalous päättyivät, mutta metsätalous toi maaseudulle rahaa ja työpaikkoja.

Vuodet 1870–1930 olivat Pohjanmaalla ”suuren amerikansiirtolaisuuden aikaa”, kun suomalaisia kutsuttiin täyttämään Pohjois-Amerikan työvoimapulaa. Lähtijöistä enemmistö oli nuoria, naimattomia miehiä. Vuoteen 1910 mennessä Ähtäristä lähti 1 020 siirtolaista Amerikkaan, eniten heistä 1900-luvun ensimmäisellä vuosikymmenellä.

 Teollistuminen 
Rautatie kiinnosti ihmisiä kaikkialla, niin myös Ähtärissä. 1872 näytti siltä, että poikittaisrata tulee Ähtäriin, mutta pitkittäisradat tultaisiin vetämään Ilmajoelle, jonne tulisi risteysasema. Liikenneyhteyksien tärkeys ymmärrettiin jo tuolloin: asian vauhdittamiseksi talolliset luovuttivat ilmaiseksi maata rautatien rakentamiseen kuntakokouksen päätöksellä. Haapamäki–Seinäjoki-radan linjaukset tehtiin vuosina 1877–1878 ja työt aloitettiin vuonna 1879. Enimmillään ratatöissä oli yli tuhat miestä. Ensimmäinen juna kulki radan päästä päähän 27. lokakuuta 1882. Keskinopeus oli 27 km/h. Vuosisadan vaihteen jälkeen kiskot vaihdettiin järeämmiksi, ja 1911 keskinopeus oli jo 50 km/h.

Tärkein asema oli Myllymäki. Siellä työskenteli 20 rautatieläistä, mutta kulkuyhteydet houkuttivat kylään kymmenittäin kauppa- ja palveluyrittäjiä, myös teollisuutta. Vuonna 1883 saatiin toinen asema, Etseri (nyk. Inha). Ähtärin nykyisen keskustaajaman kohdalle perustettiin vaihde 1886, Albergin vekseli. Siitä tuli varsinainen rautatieasema, Ostola 1896.

Ähtärin kunnalle leimallinen piirre on ollut verrattain vahva teollistuminen. Ähtärillä on ruukkipitäjän maine. Alueen ensimmäisiä teollisia yrittäjiä olivat Erik Roschier ja Peter Malm, jotka perustivat vesisahan Inhajoen Vääräkoskeen. Saha sai oikeudet 23. marraskuuta 1833. Alueelle rakennettiin saha, mylly ja paja. Syntyi yhdyskunta, jossa asui vuonna 1835 jo 41 ihmistä.

Inhan rautaruukki perustettiin alueelle hieman myöhemmin, vasta vuonna 1841. Toimintaan tyytymätön Roschier myi liiketoimintaoikeutensa Gustav Wasastjernalle 1842. Ruukissa käytettiin paikkakunnan omaa järvimalmia, minkä vuoksi tuotettu rautakin oli heikkolaatuista. Omistajat vaihtuvat monta kertaa, ja välillä harkkohytti- ja kankirautapaja seisahtui kokonaan 1776–1881. Rautatien tullessa 1883 ruukki työllisti vain yhdeksän henkeä.

Ruukin todellinen kehittäjä oli patruuna August Nilsson Keirkner (1856–1917). Hän alkoi tuoda rautamalmia Ruotsista ja romurautaa Suomesta. Perustettiin pultti- ja niittinaulatehdas. Vesisahan tilalle rakennettiin höyryvoimasaha. Yhdyskunta kasvoi. Oma koulu rakennettiin 1889, ja uusgoottilainen patruunan linna, Pytinki, 1898–1899. Ruukki siirtyi Fiskars Oy:n omistukseen vuonna 1918.

Muu teollisuus kasvoi ruukin rinnalla. Rautatie oli ratkaiseva tekijä monen teollisuusyrityksen perustamisessa. Johan Johansson ja Kustaa Emil Lönnqvist perustivat Ostolan höyrysahan 1898. Se toimitti puuta Englantiin. Ähtärissä toimi myös kaksi paperitehdasta: Ryötön paperitehdas (J. A. Johansson 1896) ja Vääräkosken kartonkitehdas (G. A. Lönnqvist 1900).

Kunnan todellinen teollisuus- ja etenkin kauppakeskittymä oli kuitenkin Myllymäki. Siellä sijaitsivat kaksi terva- ja tärpättitehdasta (Hagertin ja Myllymäen), sähköosakeyhtiö (1912) sekä toistakymmentä erikois- ja vähittäistavarakauppaa, muun muassa suuri leipomo ja kaksi suutarinliikettä. Tukkumyyntiä harjoitti useampikin liike (Finnilä, Wiri, Lassila & Tikanoja, myöh. myös Osuuskauppa). Myllymäellä oli myös katuvalot ja valaistu luistinrata.

Ähtärin matkailun ensimmäinen aalto koettiin vuosisadan vaihteen molemmin puolin. Ähtäri oli yksi niistä kunnista, joihin Suomen taiteen nationalismin kultakauden edustajat suuntasivat hakemaan innoitusta ja lomailemaan. Taiteilijat majoittuivat maatiloille, enimmäkseen Peränteelle, mutta osin myös Niemisvedelle ja Ähtärinrannalle. Järnefeltit viettivät kesiään Suihkossa ja Sibelius Jaakkolassa. Jaakkolassa myös Eugen Schauman harjoitteli pistooliammuntaa ladon seinään. Peränteen Sarkola jäi Hugo Simbergin kuolinpaikaksi. Oppineita vieraita oli myös Ähtärinrannan Ohraniemessä, Männikössä ja Niemisveden Kauppalassa. Wilho Sjöström tallensi ähtäriläismaisemia erityisesti Inhassa. Siellä eli myös merkittävä taiteenkerääjä, ruukin patruuna Keirkner.

 Sortokaudet ja sisällissota 
pienoiskuva|Vuonna 1918 Ähtärissä teloitettujen miesten muistokivi Inhassa: ”Toverit, tähän päättyi matkanne v. 1918.”
Suomen itsehallinnon ajan kehitys katkesi vuosisadan vaihteen sortokausiin. Ensimmäinen sortokausi kutsuntalakkoineen näkyi myös Ähtärissä. Toinen sortokausi jätti maisemassakin näkyviä jälkiä: vallitustyöt, joita tehtiin 1916–1917. Ne rakennettiin Pietarin puolustuksen tueksi. Tehtiin kolme kehänmuotoista linnoitusketjua, joista yksi kulkee Ähtärin kohdalla.

Linnoitushanke oli koko maailmanmittakaavassakin huomattava. Pelkästään Ähtärissä se työllisti satoja rakentajia. Esimiehinä oli upseereita, kaivajina sotilaita mutta myös siviilityömiehiä. Aluksi kaivettiin juoksuhaudat tärkeimpien kulkuväylien läheisyyteen, myöhemmin kaivauksia täydennettiin varsinaisella linnoittautumisella. Jäljet ovat edelleen nähtävissä monin puolin pitäjää, esimerkiksi pururadalla Törönmäessä ja yläaste-lukion vieressä Kampinmäessä. Samanlaisia kaivauksia on muun muassa Peränteellä, Vääräkoskella, Inhassa, Mekkokalliolla ja Rämälässä. Vallituksia ei koskaan käytetty sotatoimissa. Vuoden 1917 vallankumoukset Venäjällä lopettivat linnoitushankkeen. Sortokausi päättyi ja Suomi itsenäistyi Venäjästä joulukuussa 1917.

Itsenäistymisajan räjähdysherkkä tilanne tuntui myös Ähtärissä. Pitäjän teollinen perinne oli vahva. Inha, Myllymäki ja Ostola olivat työväen kyliä. Myllymäeltä oli lähtöisin määrätietoisena tunnettu sosialistijohtaja Edvard Valpas-Hänninen, SDP:n puheenjohtaja ja sanomalehtimies. Hän omisti isänsä asuttaman kiinteistön Myllymäellä. SDP:llä oli myös oma ähtäriläinen kansanedustaja, leipuri Emanuel Pohjaväre. Inhassa oli Me vaadimme -ohjelman mukaisesti omalla lakolla jo siirrytty kahdeksantuntiseen työpäivään. Yleislakko 13. marraskuuta pyrki samaan koko maassa.

Tärkeä ähtäriläinen erityispiirre on kuitenkin se, etteivät työväenliikkeen paikalliset työväenyhdistykset yhtyneet kapinallisiin, kun nämä pääsivät valtaan puolueessa. Tässä saattoi olla juuri Valpas-Hännisen vaikutusta – hänen oma toimintansahan suuntautui vallankumousta vastaan.

Tuomarniemen metsänvartijakoululla pidettiin suojeluskunnan perustava kokous 17. syyskuuta 1917. Suojeluskunta perustettiin myös Myllymäelle. Ähtärin tapahtumien kannalta keskeisessä roolissa oli kuitenkin Ähtärin Suojeluskunnan sihteeri, tuomarniemeläinen Arvid Borg. Kun pohjalaiset aloittivat ulkomaalaisiksi muuttuneiden venäläisten aseistariisumisen 28. tammikuuta 1918 Ähtärin valkoiset pitivät vihollisinaan linnoitustöissä vielä olleita 40 venäläistä. Ähtärissä punaiset eivät ottaneet haltuunsa rautateitä. Inhan ruukille oli kyllä muodostettu tehtaalaisten suojelukaarti 4. marraskuuta 1917, mutta se pysyi toimettomana. Suojeluskunta sai rautateitse välineet venäläisten karkottamiseen ja karkotti myös joukon kiihkeimpiä ähtäriläisiä 30. tammikuuta 1918.

Sodan alkuvaiheessa huomio kohdistui Haapamäen rataosuuteen. Vaikka Haapamäki on lähellä, Ähtärissä ei käyty varsinaisia sotatoimia. Rauhallisuus ilmenee muun muassa siitä, että Ähtärissä kutsuntoihin osallistui Jyväskylän sotilaspiirissä korkeat 6/7 asevelvollisista (vrt. esim. Jyväskylässä ½). Toisin sanoen punakaarti osallistui kutsuntoihin yhdessä suojeluskunnan kanssa. Poissa olevistakin 75 oli jo rintamalla. Kapinallisia ei Ähtärissä ollut. Sittenkin jännitys kuumeni terroriteoiksi.

Vaasan läänissä teloitetuista 67 punaisesta ähtäriläisiä oli peräti 32. Näistä yhdeksän ammuttiin yhdellä kertaa Juurikkakankaan verilöylyssä. Juurikkakankaalla teloitettiin kaikkiaan 12 punaista. Koko Jyväskylän sotilaspiirissä teloitettuja oli enemmän vain Keuruulla, joka olikin varsinaista sotatoimialuetta. Vuoden 1918 tapahtumat näyttävät olleen ähtäriläisten oma välienselvittely. Vain kaksi ähtäriläistä teloitettiin Vaasan läänin ulkopuolella. Punaista terroria ei Ähtärissä ollut. Terrorin uhreina kaatuivat Heinolassa Ähtärin rovastin kaksi poikaa Karl ja Martti von Pfaler. Tämä kuumensi tunteita Ähtärissä, vaikka paikallisilla työväenyhdistyksillä ei tapahtumaan ollut minkäänlaista osuutta.

 Itsenäisyyden alun kunnanhallinto 
Suomen itsenäistyttyä lainlaatijat valmistelivat keskeisiä, perustavanlaatuisia lakeja vuosittain: torpparilaki, työaikalaki, verolaki, uusi asevelvollisuuslaki, alkoholin kieltävä laki. Kunnallisia edistysaskeleitakin otettiin: kunnansairaala perustettiin maailmanhistorian suurimman sikainfluenssaepidemian pelästyttämänä 1919, pitäjä sähköistettiin ja kansakouluverkko rakennettiin valmiiksi (17 koulupiiriä). Elävien kylien Ähtäri oli aidoimmillaan.

Kuntakokous korvattiin vuonna 1917 pakollisella, vaaleilla valittavalla kunnanvaltuustolla. Valmistelevana ja täytäntöön panevana elimenä oli kunnallislautakunta (myöh. kunnanhallitus). 1918 joulukuussa pidettiin ensimmäiset vaalit. Ähtärille tyypillinen, mutta Etelä-Pohjanmaalla hyvinkin poikkeuksellinen porvarillinen vaaliliitto voitti ja piti hallussaan valtuuston puheenjohtajan paikkaa aina vuoteen 1964. Ruukkipitäjän perinne näkyi SDP:n hyvänä vaalimenestyksenä. Se oli suurin puolue yhtäjaksoisesti toisen maailmansodan alkuun, ja vahvistui taas jälleenrakennuksen aikana.

Vuonna 1921 Ähtärin kunnanvaltuuston puheenjohtajaksi valittiin Niini Hyrkki, ensimmäisenä kunnanvaltuuston naispuolisena puheenjohtajana Suomessa. Kaikki Hyrkin seuraajat olivat 2000-luvun vaihteeseen asti miehiä.

 Ähtäriläiset sota-aikana 
Syksyllä 1939 Suomessa varauduttiin mahdolliseen sotaan ylimääräisin kertausharjoituksin lokakuun alussa. Sotatila Neuvostoliiton kanssa julistettiin 30. marraskuuta.

Talvisodan joukko-osastot muodostettiin paikkakunnittain. Varsinaiseksi ähtäriläisosastoksi voi tämän mukaisesti nimetä II pataljoonan esikuntakomppanian Jalkaväkirykmentti 30:ssä (EK/II/JR30; myöh. EK/II/JR21) sekä kaksi konekiväärikomppaniaa samasta rykmentistä (2.KKK/II/JR30 ja 3.KKK/III/JR30). Joukko-osastot osallistuivat taisteluihin Karjalankannaksella, ennen muuta Taipaleenjoella. Siellä myös kaatui 70 sodan 103:sta ähtäriläisuhrista.

Jatkosodassa joukko-osastoja ei enää muodostettu kuntakohtaisesti. Muun muassa soinilaisten ns. Jylhän komppanian surkea kohtalo sai aikaan sen, että saman seudun miehet pyrittiin jakamaan rykmentin sisällä eri pataljooniin. Ähtäriläiset sijoittuivat jatkosodassa Jalkaväkirykmentti 16:een (JR 16), erityisesti III pataljoonaan, tykkipattereihin ja kranaatinheitinkomppanioihin. Uudelleensiirtojen jälkeen suuri osa JR 16:n ähtäriläisistä soti Jalkaväkirykmentti 58:ssa (JR 58), mutta myös monissa muissa osastoissa. Osa nuorimmista ikäluokista osallistui myös Lapin sotaan. Jatkosodassa kirjattiin 175 ähtäriläisuhria. Kannas oli tälläkin kertaa ähtäriläisille tuhoisin rintamalohko.

Sotatalous tuntui myös kotirintamalla. Elettiin säännöstelytaloudessa, ja työvoimasta oli kova pula. Sotavankeja sijoitettiin työvelvollisiksi maataloihin. Kriisiaika toi armeijan tehtäviä kaikille. Ilmavalvontaa tarvittiin paitsi siviilikohteiden myös kunnan alueella toimineen sotatarviketeollisuuden turvaksi (ampumatarvikevarikko, Fiskars, Ryöttö).

Sodan päättyessä Ähtärissä oleskeli tilapäisesti 2 000 evakkoa, mutta keväällä 1946 enää 949. Eniten oli vuoksenrantalaisia (805), joiden sijoitusalueeksi Ähtäri oli sodan aikana nimetty. Uudistiloja luotaessa sijoitusalueita vielä muutettiin, ja niinpä vuoden 1950 väestönlaskennassa 5,6 prosenttia ähtäriläisistä oli siirtoväkeä, tässä vaiheessa jo suurimpina ryhminä olivat jaakkimalaiset ja lumivaaralaiset, joiden sijoitusalueeksi Ähtäri nimettiin.

 Palvelurakenteen monipuolistuminen 
pienoiskuva|Ähtärin Shell (entinen)
Koko itsenäisyyden ajan Ähtärissä on rakennettu voimakkaasti uusia palveluja, mutta erityisen vahva palvelurakenteen muutos vavisutti Ähtäriä sotien ja jälleenrakentamisen aikana. Näistä ensimmäinen oli Ampumatarvikevarikko 8:n perustaminen Inhaan. Toiminta aloitettiin jo talvisodan aikana. Sotien jälkeen varikkojärjestelmää muutettiin rauhanolojen tarpeita vastaavaksi, ja Inhan asevarikosta tuli keskusvarikko (sittemmin Asevarikko 7, Ähtärin Asevarikko ja edelleen Ähtärin Varikko). Nopea palaaminen rauhan ajan vahvuuteen aiheutti varikolla kiireitä. Enimmillään varikkoa rakentamassa, materiaalia luetteloimassa ja varastoimassa uurasti yli 400 henkilöä, mutta varikon normaalivahvuuskin on ollut 75–150 työntekijää.

Toinen sodanaikainen rupeama oli vanhainkodin rakentaminen välirauhan aikana Kaijanniemeen Ouluveden rannalle. Heti sodan päätyttyä alettiin suunnitella myös oman oppikoulun rakentamista. Yksityinen kannatusyhdistys perustettiin helmikuussa 1945, ja jo samana syksynä aloitettiin opinnot kahdella luokka-asteella. Oma koulurakennus valmistui 1950.

Seuraavana vuonna otettiin käyttöön uusi kunnantalo, ja voimakas rakenteiden kehittäminen jatkui 1960-luvulla: vuonna 1962 aloitti toimintansa Ähtärin ammattikoulu, ja kun ammattikoulun uudisrakennus valmistui (1965), aloitettiin jo seuraavan suuren hankkeen, Ähtärin aluesairaalan, perustusten louhinta. Molemmissa hankkeissa kunnanjohtaja Väinö Jaakolan rauhallisen sitkeä työskentely koitui Ähtärin eduksi. Ammattikoululle ja aluesairaalalle olisi lähikunnissa ollut muitakin ottajia.

Jaakolan varsinainen kuningasajatus oli kuitenkin Ähtärin matkailun ideointi 1960-luvun lopussa. Tavoitteena oli pysäyttää väkiluvun lasku ja luoda Ähtäriin uusia työpaikkoja. Ensimmäisessä vaiheessa kuntaan haluttiin ravintola, sitten leirintäalue ja lopuksi hirvitarha – ajatus, joka laajeni sittemmin kokonaiseksi eläinpuistoksi ja lopulta matkailualueeksi. Ähtärin eläinpuisto aloitti toimintansa 17. kesäkuuta 1973. Matkailutoimi on laajentunut Hotelli Mesikämmenen, Mini-Suomen (Santerin seikkailumaa) ja monien yksityisten matkailualanyrittäjien ansiosta niin, että ympärivuotisia työpaikkoja on syntynyt Ähtäriin lähes 200 (vuonna 1999).

Samaan aikaan kunnassa tapahtui myös toisen aallon teollistuminen: 1900-luvun lopun suurimmat teolliset työnantajat loivat uusia työpaikkoja juuri 1970-luvulla – samaan aikaan, kun hyvinvointisektori laajeni sairaalan, terveyskeskuksen, peruskoulun ja Ähtärissä myös matkailun alueilla.

 Kunnalliselämä sotien jälkeen 

SDP:n hyvä menestys jatkui kunnallispolitiikassa 1950-luvulle. Ei-sosialistisilla puolueilla on kuitenkin ollut enemmistö Ähtärin kunnanvaltuustossa kahta katkosta lukuun ottamatta. Vuonna 1945 SKDL nousi Paasikiven puheen saattelemana kolmanneksi suurimmaksi puolueeksi, ja Ähtäri oli vuoteen 1948 vasemmistoenemmistöinen. Toisen kerran niukka sosialistienemmistö tuli vuoden 1964 vaaleissa yhdeksi kaudeksi.

Kunnanjohtaja valittiin ensimmäisen kerran vuonna 1961. Valituksi tuli Väinö Jaakola, joka viihtyi tehtävässä eläkkeelle saakka. 1983 Jaakolan seuraajaksi valittiin Hannu Marttala ja 1992 Lea Tolonen.

1960-luvun puoliväliä lukuun ottamatta puoluekentän virta on vienyt vasemmalta oikealle koko sotien jälkeisen ajan. Syynä on edellä kuvattu elinkeinorakenteen muutos. Vuodesta 1951 suurin yksittäinen puolue on ollut Maalaisliitto, nykyinen Keskustapuolue. Muutkin porvaripuolueet, kuten Kokoomus, ovat lisänneet kannatustaan 1970-luvulta alkaen, missä näkyy elinkeinoelämän monipuolistuminen ja palvelualojen vahvistuminen. Etelä-Pohjanmaasta poikkeava puoluekentän voimakas heterogeenisyys on jatkuvasti ollut Ähtärille tyypillistä. Yhdellä poliittisella ryhmällä ei koskaan ole ollut enemmistöä kunnallispolitiikassa. Pienetkin poliittiset liikkeet ovat menestyneet Ähtärissä:IKL, liberaaliset Edistyspuolue ja LKP, SMP, TPSL, Kristilliset, Vihreä liike sekä 2000-luvun uusi puolue Perussuomalaiset, kaikki ovat melko nopeasti vuorollaan saaneet edustajansa kunnanvaltuustoon.

1960-luvun alussa Ähtärille ennustettiin synkkää tulevaisuutta. Vuosituhannen vaihteessa muuttotappiokunnassa asuisi 6 000–6 500 asukasta. Ennuste ei ollut niin virheellinen, kuin miltä se kuulostaa. Ilman sairaalan, ammattikoulun ja matkailuyhtiön antamaa kasvusysäystä tappion ennuste olisi toteutunut. Ähtäristä tuli kaupunki 1986. Vuosituhannen vaihteessa Ähtärissä asui 7 300 asukasta – se oli tuhat asukasta vähemmän kuin vuonna 1960, mutta jokseenkin yhtä paljon kuin 1980.

 Väestö 

Ähtärin asukasluku on yhteensä  asukasta. Ähtärin asukasluku nousi 1970-luvun puolivälistä aina 1980-luvun puoliväliin saakka, minkä jälkeen Ähtärin asukasluku pysytteli noin 7 800 asukkaan tuntumassa aina 1990-luvun alkuun saakka. Tämän jälkeen Ähtärin asukasluku kääntyi tasaiseen laskuun. Oheisessa kuvaajassa on esitetty Ähtärin väestönkehitys vuosittain vuodesta 1972 lähtien. Käytetty kuntajako vastaa nykyisin voimassa oleva jakoa.

Tilastokeskuksen vuoden 2024 väestöennusteen mukaan Ähtärin asukasluku jatkaa laskua. Väestöennusteen mukaan Ähtärin väkiluku olisi vuonna 2030 noin 4 830 asukasta, vuonna 2035 noin 4 580 asukasta, vuonna 2040 noin 4 393 asukasta ja vuonna 2045 noin 4 263 asukasta.

 Asuminen 

Ähtärin suosituin asumismuoto on omakotitalo, jossa asuu valtaosa kunnan asuntokunnista (66,5 % vuonna 2024). Toiseksi suosituin asumismuoto on rivitalo, jossa asuu noin 23,8 prosenttia asuntokunnista. Kerrostaloissa asuu noin 9,7 prosenttia asuntokunnista.

Yksinasuvien osuus Ähtärin asuntokunnista on 44,9 prosenttia eli noin 1 170 asuntokuntaa. Kahdestaan asuvien osuus 37,0 prosenttia eli noin 960 asuntokuntaa. Kolmen asukkaan asuntokuntia on 7,8 prosenttia eli noin 300, 4–6 asukkaan asuntokuntia 9,5 prosenttia eli noin 250 ja seitsemän tai useamman asukkaan asuntokuntia 0,8 prosenttia eli noin 20.

 Kieli ja etnisyys 
Ähtäri on pääsääntöisesti suomenkielinen kunta. Vuoden  lopussa Ähtärin väestöstä enemmistönä  prosenttia asukkaista puhuu suomea ja  prosenttia puhuu ruotsia. Vieraskielisten osuus väestöstä on  prosenttia. 

Ähtärissä asui vuoden 2023 lopussa 124 ulkomaan kansalaista, mikä on 2,3 prosenttia kunnan väestöstä. Suurin yksittäinen ulkomaalainen väestöryhmä on ukrainalaiset, joita asuu Ähtärissä 59 henkeä.

 Uskonto 
Vuoden 2018 aluejaon mukaan Ähtärissä on seuraavat Suomen evankelis-luterilaisen kirkon seurakunnat:
 Ähtärin seurakunta

Suomen ortodoksisen kirkon seurakunnista Ähtärin alueella toimii Vaasan ortodoksinen seurakunta.Vaasan ortodoksinen seurakunta . Viitattu 28.11.2019.

Ähtärissä toimii myös helluntaiseurakunta ja Jehovan todistajatJehovan todistajien toiminta-alue . Uskonnot.fi. Viitattu 28.11.2019.. Ähtärin ja sen ympäristön rauhanyhdistys halusi 1980-luvun lopulla rakentaa rukoushuoneensa Ähtäriin, mutta kyllästyneenä kunnan hitaaseen päätöksentekoon, jonka he ehkä tulkitsivat suvaitsemattomuudeksi, rakensivat rukoushuoneen Töysän kunnan puolelle.

Lestadiolaisesta liikkeestä erotettu ähtäriläinen saarnaaja Toivo Korpela vaikutti Pohjois-Ruotsissa nimeään kantavan herätysliikkeen syntymiseen. Enimmäkseen seuraajiensa johtaman korpelalaisen liikkeen kuuluisien sensaatiomaisten ylilyöntien aikaan Korpela itse oli Ähtärissä. Niitä on käsitellyt dokumentaaris-fiktiivisesti kirjailija Bengt Pohjanen. Sellaisiakin lehtikirjoituksia on, joissa korpelaisuuden tutkijat lähestyvät Ähtäriä kuin pyhää maata.

 Talous 

Talousalueena Ähtäri kuuluu Kuusiokuntien seutukuntaan, jonka alueellinen bruttokansantuote oli 33 036 euroa asukasta kohden vuonna 2022. Alueellinen BKT on maan keskiarvoa pienempi ja seutukuntien keskinäisessä vertailussa 61. suurin ja maan yhdeksänneksi pienin.

Ähtärissä oli vuonna 2022 yhteensä 2 005 työpaikkaa ja kaupungissa asui 1 966 työllistä työssäkäyvää. Asuinkunnassaan työssäkäyvien osuus työllisistä on 74,9 prosenttia. Ähtärin työpaikkojen suhde on palveluvaltainen. Palvelujen osuus työpaikoista on 59,8 prosenttia, jalostuksen 28,0 prosenttia ja alkutuotannon 10,7 prosenttia.

Ähtärin työpaikkaomavaraisuus on 102,0 prosenttia. Työikäisten työllisyysaste oli 74,9 prosenttia vuonna 2022 ja työttömien osuus työvoimasta 8,0 prosenttia. Taloudellisen huoltosuhteen mittarilla Ähtärissä on 175,0 työvoiman ulkopuolella olevaa ja työtöntä sataa työllistä kohden.

 Julkistalous 
Vuosien 2015 ja 2016 konsernitilinpäätösten perusteella Ähtäri täyttää uuden kuntalain mukaiset kriisikuntakriteerit. Helmikuussa 2017 kriisikuntamenettelyn mukainen arviointiryhmä kuitenkin arvioi Ähtärin voivan jatkaa itsenäisenä kuntana, ja Ähtärin kriisikunta-asema poistui.

Vuonna 2016 eniten yhteisöveroa maksaneet yritykset olivat lujitemuoviovia valmistava Muovilami Oy, säiliöitä teollisuudelle tuottava Tankki Oy ja asfaltoitujen pintojen korjauksia ja paikkauksia tekevä Katutekno Oy. (tietoja myös yritysten kotisivuilta)

+ Merkittävimmät työnantajat Ähtärissä vuonna 2016 (2015/2012) Työnantaja  Toimiala  Työntekijöiden lukumäärä Ähtärin kaupunki julkiset palvelut 220 (320/320) Inhan Tehtaat Oy Ab veneiden valmistus 80 (135/190) Kuusiolinna Terveys Oy (Ähtärin terveyskeskus) terveydenhuoltopalvelut 194 (114/140) Ähtärin varikko (osa Puolustusvoimien Logistiikkalaitosta) puolustusvoimat 99 (99/130) Tankki Oy metallisäiliöiden valmistus 70 (70/70) Sedu Koulutie ammatillinen koulutus 50 (50/50) Terhitec Oy, Silver-veneet veneiden valmistus 45 (45/52) Remu Oy ympäristöteknologia 40 (40/41) Muovilami Oy muovituotteiden valmistus 39 (39/39) Tuomarniemen metsäoppilaitos ammatillinen koulutus ?? (50) Seinäjoen keskussairaalan Ähtärin sairaala terveydenhuoltopalvelut 0 (100/100)

 Koulutus 
Ähtärin ensimmäinen koulu oli vuonna 1868 kokeeksi rakennettu yksityinen Niemisveden koulu. 1800-luvun lopulla ja 1900-luvun alussa kouluja rakennettiin vuonna 1898 säädetyn piirijakoasetuksen ja vuonna 1921 säädetyn yleisen oppivelvollisuuslain takia useita.

Ähtärin kyläkoulut Nimi Perustettu Lakkautettu Niemisvesi  1868 1960 Kirkonkylä  1879  Myllymäki  1892  Peränne  1895 2012 Ähtärinranta  1896 2006 Ruha  1903 1978 Inhan tehdas  1917 2016 Rämälä  1919 1967 Katajamäki  1920 1970 Korsumäki  1921 1965 Vääräkoski  1921 1978 Sipilä  1922 1966 Alastaipale  1926 2004 Huikuri  1926 1992 Mäkisalo  1927 1965 Vuorimäki  1936 1965 Tuhkio  1937 1968 Inhan asema  1945 2007
 Lakkautettu  Palanut  Toiminnassa 

Ähtärissä on yksi yläkoulu, joka sijaitsee keskustassa Pirkanlinnan vieressä. Yläkoulun ja lukion rehtorina toimii Anne Luodeslampi. Ähtärin lukio sijaitsee väistötiloissa Ähtärin sairaalan vanhoissa leikkaussalitiloissa. Se on pärjännyt hyvin STT:n lähtötason huomioivissa lukiovertailuissa. 

Sedu Aikuiskoulutuksella on Ähtärissä kaksi kampusta:

SEDU Koulutie:
Tekniikan ja liikenteen ala: ajoneuvoasentaja, koneistaja, levyseppähitsaaja, sähköasentaja, puuseppä ja talonrakentaja
Matkailu-, ravitsemis- ja talousala: kodinhuoltaja, kokki ja matkailupalvelujen tuottaja
Sosiaali- ja terveysala: lähihoitaja
Valmentava koulutus: VALMA
SEDU Tuomarniemi (metsäoppilaitos):
Luonnonvara- ja ympäristöala: metsuri- metsäpalvelujen tuottaja, metsäenergian tuottaja ja metsäkoneenkuljettaja

Vapaan sivistystyön koulutusta Ähtärin alueella tarjoaa Lakeudenportin kansalaisopisto. Ähtärin oman kansalaisopiston toiminta lakkasi, kun kaupunki liittyi nykyisen Lakeudenportin kansalaisopiston toiminta-alueeseen vuonna 2001. Ähtärin kansalaisopiston alueeseen kuului 1960-luvulta vuoteen 1974 asti myös Lehtimäen ja Soinin kunnat.

 Kulttuuri 
pienoiskuva|Pirkanpohjan taidekeskus
Ähtärin kulttuurikeskus Pirkanlinnassa on kirjasto ja lehtilukusali, elokuvanäytöksiä, auditorio, muita kokous- ja opetustiloja sekä näyttelytiloja aulassa.

Pirkanpohjan taidekeskus on Ähtärissä toimiva taidemuseo, jonka on perustanut kuvanveistäjä Eero Hiironen vuonna 1974.

 Murre 
Ähtärin alueella puhutun kielen perustana on savolaismurre, joka kuuluu niin kutsuttuun savolaiskiilan murreryhmään. Ähtärissä puhuttua murretta kutsutaan Ähtärin murteeksi.

 Nähtävyydet 
pienoiskuva|oikea|Ähtärin kirkko
Ähtärin matkailualueella on eläinpuisto, joka jatkaa toimintaansa uudelta pohjalta vuoden 2025 konkurssin jälkeen. Eläinpuiston yhteydessä on kallioon rakennettu Hotelli Mesikämmen. 

Ähtärin nähtävyyksiin kuului aiemmin myös Mini-Suomi, jossa pääsi tutustumaan Suomeen pienoiskoossa, muiden muassa Saabin tehtaisiin, ydinvoimalaan, Muumi-teatteriin, Kuopion toriin ja eduskuntataloon. Mini-Suomi toimi joitakin vuosia uudella nimellä Santerin Seikkailumaa, kunnes se vuonna 2005 lopetettiin ja osa Seikkailumaan laitteista siirrettiin suoraan Ähtärin eläinpuiston yhteyteen. Nykyisin alue kuuluu Ähtäri Golfin kenttäalueeseen.

Vuonna 1987 eläinpuiston, Mini-Suomen ja junapysäkin lähelle avattiin Villin lännen kylä – satametrinen kadunpätkä, jota ympäröi lavastettu taajama, jossa oli ravintola, huvilaitteita, hevosia ja matkamuistomyyntiä. 4–5 kertaa päivässä järjestettiin yleisönäytöksenä pankkiryöstö lännenelokuvien tyyliin. Kylää oli tarkoitus laajentaa toisella kadulla, mutta laman tultua suunnitelmat pantiin jäihin ja kylä suljettiin vuonna 1991. Nykyään kylän jäänteet ovat autiot ja kasvillisuuden peittämät.

Ähtärin kirkko on 1935–1937 rakennettu arkkitehti Bertel Liljequistin suunnittelema tiilinen, rapattu pitkäkirkko. Se rakennettiin 1935 salaman sytyttämässä tulipalossa tuhoutuneen 1846 valmistuneen puukirkon tilalle Hankolankankaalle.

 Retkeily 
Vaihtelevat maasto, erämaamaisemat ja pohjoisosan luonnontilaisena säilyneet vesistöt ovat luoneet erinomaiset edellytykset retkeilylle. Ähtärin alueella onkin kolme opastettua vaellusreittiä. Yksittäisiä luonnonnähtävyyksiä ovat muun muassa luonnonhoitometsä Iso-Arpaisen rannalla koillisrajalla, Sappion järvet Suomenselän vedenjakajalla ja Tuomarniemen aarnialue.

 Ruoka 
Ähtärin pitäjäruoaksi nimettiin 1980-luvulla halakoperunat, sian ja mullin etuselästä ja perunoista keitetty muhennos.

Ähtäriläisissä pidoissa ennen vanhaan tarjoiltiin ensin pullakahvit nisuransseineen ja pikkuleipineen. Vasta sitten aloitettiin juhlapäivällinen, johon saattoi sisältyä leipiä ja limppuja, voita ja juustoa, kaljaa ja piimää, suolakalaa kuten lahnaa, sallattia, alatoopia, sylttyä, palvilihaa, kuivia lihoja, halkoperunat sekä perunalaatikko ja muita laatikoita. Jälkiruokana oli ohraryynipuuroa rusina- tai sekahedelmäsopan kera tai luumukreemiä kermavaahdolla.<ref>{{Verkkoviite | Osoite = https://issuu.com/uniikki/docs/ahtari-lehti_2017_final | Nimeke = Juhlavuosi 2017 tarjoilee aitoja makuja perinneruokien muodossa – Syödään yhdessä!| Tekijä = Kuoppala, Irma| Julkaisu =Ähtäri-lehti (Ähtärin matkailulehti)| Ajankohta =8.12.2017 | Tiedostomuoto = issuu | Selite = Alkuperäislähteenä Viertola, Juhani: Ähtärin historia 1865–1918. | Viitattu = 16.12.2018 }}</ref>

 Liikenne 
pienoiskuva|275px|Ähtärin rautatieasema
Ähtärin kautta kulkevat Jyväskylästä Vaasaan johtava valtatie 18 sekä Virroilta Pietarsaareen johtava kantatie 68. Matka-aika Helsingin ja Ähtärin välillä kestää junalla nopeimmillaan neljä tuntia sekä linja-auton suoralla pikavuorolla neljä tuntia ja 25 minuuttia. Ähtäristä on vaihdottomia junayhteyksiä Jyväskylään, Seinäjoelle ja Tampereelle.

Lähimmät lentoasemat sijaitsevat Ähtäristä noin 75 kilometrin etäisyydellä Ilmajoella, noin 115 kilometrin päässä Jyväskylässä ja noin 145 kilometrin etäisyydellä Pirkkalassa.

 Tietoliikenneyhteydet 
Ähtärissä toimii Kuusiokuntien yhteinen avoin langaton lähiverkko freedom. Ähtäri myös kuuluu verkko-osuuskunta Kuuskaistan, Kuusiokunnissa toimivan kaupallisen valokaapeliverkon toiminta-alueeseen.

Ähtärissä on useita yleisradiolähettimiä:

 Radioasema  taajuus  teho  sijainti  yleisradiolupa  yhtiö  voimassaolo City Pohjanmaa  89,1  1 000 W  24E073962N2617  BC1181904  Kevyt Kanava Oy  31.12.2019 Iskelmä Pohjanmaa  97,8  1 000 W  24E073962N2617  BC1181904  Kevyt Kanava Oy  31.12.2019 KISS  106,9  3 000 W  24E073962N2617  BC1158127  Bauer Media Oy  31.12.2019 Loop   93,3  1 000 W  24E073962N2617  BC1162168  Sanoma Media Finland Oy  31.12.2019 Mesikämmen Jääsprint  107,5  20 W  24E073962N2617  BC1218351  T:mi Tarkan Torvi  29.01.2017 NRJ   98,4  500 W  24E073962N2617  BC1161702  NRJ Finland Oy Ab  31.12.2019 Radio Aalto   105,5  300 W  24E073962N2617  BC1162168  Sanoma Media Finland Oy  31.12.2019 Yle Radio Suomi   96,6  3 000 W  24E073962N2617  BC1113563  Yleisradio Oy  31.12.2021 Radio Suomipop   104,9  1 000 W  24E073962N2617  BC1162168  Sanoma Media Finland Oy  31.12.2019 Yle Puhe   102,9  3 000 W  24E073962N2617  BC1113563  Yleisradio Oy  31.12.2021 Yle Radio 1   91,9  3 000 W  24E073962N2617  BC1113563  Yleisradio Oy  31.12.2021 YleX   94,6  3 000 W  24E073962N2617  BC1113563  Yleisradio Oy  31.12.2021 https://www.viestintavirasto.fi/taajuudet/radiotaajuuksienkaytto/radioasematsuomessa.htmlhttps://www.mediamonitori.fi/index.php/tietosivut/taajuuslista

 Hallinto ja politiikka 
 Kunnallinen päätöksenteko 

Ähtärin kaupunginjohtajana on toiminut vuodesta 2024 lähtien Perttu Sonninen. Ylintä päätösvaltaa Ähtärin kunnasssa käyttää 27-jäseninen kaupunginvaltuusto. Kaupunginvaltuuston puheenjohtajana toimii Mikko Savola (kesk.), 1. varapuheenjohtajana Matti Takamäki (sit.) ja 2. varapuheenjohtajana Helena Hautakangas (sd.).

Kaupungin hallintoa johtaa 9-jäseninen kaupunginhallitus. Kaupunginhallituksen puheenjohtajana toimii Irma Kuoppala (kesk.), 1. varapuheenjohtajana Niina Ylinen (sd.) ja 2. varapuheenjohtajana Esa Eloranta (kesk.). Ähtärin kaupungissa toimivia lautakuntia ovat sivistys- ja hyvinvointilautakunta sekä tila- ja infrapalveluiden lautakunta. Lakisääteisiä lautakuntia ovat keskusvaalilautakunta sekä tarkastuslautakunta.

Tammikuussa 2017 kaupunginvaltuusto takasi Ähtärin eläinpuiston pandatalon rakentamista varten ottaman 8,2 miljoonan euron lainan. Kaupungin asukas vei kiistan hallinto-oikeuteen, sillä kuntalain mukaan kunta ei saa myöntää lainaa, takausta tai muuta vakuutta, jos siihen sisältyy merkittävä taloudellinen riski. Kaupunki hävisi jutun korkeimmassa hallinto-oikeudessa.

Seuraavassa taulukossa on esitetty kuntavaaleittain Ähtärin kaupunginvaltuuston paikkajako vuodesta 2005.

 Vaalit 
Ähtärin suurin puolue on ollut perinteisesti Suomen Keskusta. Keskusta on ollut Ähtärin kunnanvaltuuston suurin puolue yhtäjaksoisesti ainakin vuodesta 1976 lähtien. Keskusta on kerännyt pääsääntöisesti noin 35–40 prosenttia kunnan äänistä. Vuoden 2012 kuntavaaleissa keskusta sai peräti 46,3 prosenttia kunnan äänistä.

Seuraavaksi suurimmat puolueet ovat historiallisesti SDP ja kokoomus. Molemmat puolueet ovat keränneet perinteisesti noin 20 prosentin kannatuksen. Sekä SDP:n että kokoomuksen tulokset Ähtärissä ovat hieman alle puolueiden valtakunnallisen kannatuksen. Muista puolueista kristillisdemokraatit ovat keränneet 1980-luvulta lähtien Ähtärissä selvästi valtakunnallista kannatustaan korkeampaa kannatusta. Parhaimmillaan KD:n kannatus on ollut Ähtärissä 9,6 prosenttia vuoden 2000 kunnallisvaaleissa.

Ähtäri on kuulunut kansallisissa vaaleissa Vaasan vaalipiiriin vuodesta 1962 lähtien. Tätä ennen kunta kuului Vaasan läänin itäiseen vaalipiiriin vuosina 1907-1962. Eduskunnan kuluvalla vaalikaudella 2023–2027 Ähtäristä on valittu kansanedustajaksi keskustan Mikko Savola. Savola on toiminut kansanedustajana vuodesta 2011 lähtien. Ainoana ähtäriläisenä kansanedustajana ennen Savolaa on toiminut sosialidemokraattien Veikko Mattila vuosina 1964–1970.

 Kaupunginjohtajat 
 1961–1983: Väinö Jaakola
 1983–1992: Hannu Marttala
 1992–2007: Lea Tolonen
 2007–2012: Kari Heikkilä
 2012–2024: Jarmo Pienimäki
 2024→ Perttu Sonninen

 Merkittäviä henkilöitä 
 Asarias Autio (1874–1920), metsä- ja kaivostyömies
 Asser Autio (1897–1981), veturinkuljettaja
 Anton Collin (1891–1973), talvi- ja kesäolympiaurheilija (hiihto, pyöräily) vuonna 1924, ”Holmenkollenin kukistaja”: ensimmäinen ei-norjalainen Oslon hiihtokilpailun voittaja vuonna 1922
 Paavo E. S. Elo (1911–1963), opettaja, kirjallisuudentutkija
 Eero Hautojärvi (1908–1991), satamatyömies, SKP-aktiivi
 Eero Hiironen (1938–2018), kuvanveistäjä, taiteilija
 Aki Hintsa (1958–2016), julkimolääkäri
 Kari Hirvonen (s. 1982), tangokuningas (vuoden 2003 Seinäjoen tangomarkkinat)
 Heikki Isomäki (1935–2012), lääkäri
 Toivo Korpela (1900–1963), vanhoillislestadiolainen lahkojohtaja
 Niko Korsumäki, snowcrossin MM-pronssimitalisti, moottorikelkka-enduron euroopanmestari ja enduron, sprintin ja snowcrossin moninkertainen suomenmestari
 Esa Latva-Äijö (s. 1965), näyttelijä
 Veikko Mattila (1912–1983), kansanedustaja 1964–1970, Ähtärin kirkkoherra 1954–1974
 Juho Aatto Mäkinen (s. 1872), toimittaja, kirjailija, pasifisti ja suomentaja
 Harri Ohra-aho (s. 1959), neuvotteleva virkamies (Puolustusministeriö), kenraalimajuri evp.
 Heikki Pakari (s. 1939), yritysjohtaja ja yrittäjä, kauppaneuvos
 Matti Pekkanen (1925–2004), valtakunnansovittelija, Suomen metsäteollisuuden keskusliiton toimitusjohtaja
 Pellervo Petäys (1928–2017), lääkäri
 Emanuel Pohjaväre (1875–1949), kansanedustaja
 Pekka Rokala (s. 1964), laulaja-lauluntekijä
 Mikko Savola (s. 1981), kansanedustaja
 Topi Sorsakoski (1952–2011), muusikko
 Antti Tammilehto (1954–2025), muusikko
 Seppo Tammilehto (s. 1952), muusikko
 Ilona Tomi (s. 1957), kirjailija
Jouko Vainionpää (1913–1989), yritysjohtaja, kauppaneuvos
 Edvard Valpas-Hänninen (1873–1937), SDP:n entinen puheenjohtaja

Yhtyeitä
 Noumena, death metal -yhtye

Ystävyyskaupungit
  Audru, Viro
  Lycksele, RuotsiKaupunkiopas

 Katso myös 
 Ähtärinjärven Uutisnuotta
 Vekseli (maininta Albergin vekselistä sekä Ostolan rautatieasemasta)
 Ähtärin lukio
 Luettelo Ähtärin julkisista taideteoksista ja muistomerkeistä

Lähteet
 Riukulehto, Sulevi: Erämaasta palvelukaupungiksi. Katsaus Ähtärin historiaan. Teoksessa Kotiseutumme Virrat – Ähtäri 2000'', 473–478. Botnia Foto, Vaasa 2000.

 Viitteet 

Kirjallisuutta

 Viertola, Juhani: Ähtärin historia 1865–1918. Ähtärin kaupunki, 1988. .
 Viertola, Juhani: Ähtärin historia 1918–1980. Ähtärin kaupunki, 1989. . 

 Aiheesta muualla 

 Ähtärin kotisivut
 Tilastokeskus – Ähtärin avainluvut
 Ähtäri Ylen Elävässä arkistossa 

*